**DÔVODOVÁ SPRÁVA**

1. **Všeobecná časť**

Návrh zákona, ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov predkladá na rokovanie Národnej rady Slovenskej republiky poslankyňa Národnej rady Slovenskej republiky za stranu Sloboda a Solidarita Jarmila Halgašová.

Navrhovaným zákonom sa zrušujú správne poplatky, ktoré boli zavedené do zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov zákonom č. 427/2022 Z. z. ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov s účinnosťou od 1. januára 2023.

Predložený návrh zákona má negatívny vplyv na rozpočet verejnej správy, má pozitívny vplyv na podnikateľské prostredie, má pozitívny sociálny vplyv, nemá negatívny vplyv na životné prostredie a ani na informatizáciu spoločnosti. Návrh zákona rovnako nemá vplyv na manželstvo, rodičovstvo a rodinu a ani na služby verejnej správy na občana.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**K Čl. I**

Zákonom č. 427/2022 Z. z. ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov sa s účinnosťou od 1. januára 2023 zaviedlo do IV. časti Sadzobníka správnych poplatkov až 50 nových správnych poplatkov v položkách 57 až 58b.

V súčasnej dobe energetickej krízy a pretrvávajúcich dopadov pandémie COVID-19 a vojnového konfliktu na Ukrajine na podnikateľské prostredie je nevyhnutné, aby štát podnikateľom pomáhal a nie vyberal od nich nové správne poplatky za rôzne potvrdenia a iné úkony. Navrhuje sa preto vypustiť zo zákona o správnych poplatkov právna úprava doplnená zákonom č. 427/2022 Z. z. ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

**K Čl. II**

Tento zákon nadobudne účinnosť 1. júla 2023.